སློབ་དཔོན་པདྨ་བོད་དུ་སླེབས་པའི་དུས་དེ་ནི།བོད་ཀྱི་སྤྱི་ཚོགས་ལ་མཚོན་ན་ཡི་གེ་དང་ཆོས་ལུགས་དར་ནས་ཡུན་རིང་མ་ལོན་པས་འདུ་ཤེས་འཛིན་སྟངས་ཐད་དམངས་ཡོངས་ཀྱི་བསམ་བློ་གཅིག་མཐུན་ཡོང་མེད་ལ།ཆོས་ལ་དགའ་བ་དང་མི་དགའ་བ་གཉིས་བར་གྱི་འཐབ་རྩོད་ཛ་དྲག་ཆེ་ཞིང་རྣོ་ངར་ལྡན་པ་རེད།དེས་བོད་སྤྱི་ཚོགས་གཏུམ་སྤྱོད་དང་བཙན་ཤེད།འཁྲུག་ལོང་གི་ལམ་དུ་འགྲོའམ་ཡང་ན་གཅིག་གྱུར་དང་ཤེས་རིགལུགས་སྙོམས་ཀྱི་ལམ་གང་ལ་འགྲོ་བའི་ཐད་དགེ་བཤེས་སྟོན་པ་རྣམས་ཀྱིས་ནུས་པ་གལ་ཆེན་ཐོན་ཐུབ་པས་ན།ཐོག་མར་ཁོང་རང་ཚོ་བླང་དོར་གྱི་གནས་ལ་མཁྱེན་དཔྱོད་ཡངས་དགོས་པ་དང་།འཇིག་རྟེན་གྱི་ལོངས་སྤྱོད་མཐའ་དག་ལས་གཙོ་བོ་ཡོན་ཏན་གྱི་གཞི་མར་གྱུར་བའི་རིག་པ་ཤེས་རབ་ཀྱི་བསླབ་པའི་དོན་ལ་གཉེར་བ་དང་།ང་རྒྱལ་དང་ཕྲག་དོག་ལེ་ལོ་དང་གཡོ་སྒྱུ།ཆོག་ཤེས་བཅས་མེད་པའི་སྒོ་ནས་རྒྱུན་པར་གཞན་གྱི་ཡོན་ཏན་ཆུང་ངུའང་ལེན་པ།མདོ་སྔགས་གཉིས་ལ་རིས་སུ་མ་ཆད་པར་འཇུག་པ་དང་།འཆད་རྩོད་རྩོམ་གསུམ་གྱི་བྱ་བ་དེ་ཀུན་གྱི་རྩ་བར་བཟུང་ཐོག་བརྩོན་འགྲུས་ཆེ་བ་དང་།རྟུལ་ཕོད་པ།ཡིད་བརྟན་པ།དགེ་བའི་བཤེས་གཉེན་ལ་ལུས་ངག་ཡིད་གསུམ་འབུལ་བ།བློ་དང་ནུས་པ་ལྡན་པ།ཕ་རོལ་གནོན་པའི་ཟིལ་ཤུགས་ཆེ་བ་བཅས་ཀྱི་ཡོན་ཏན་ཚང་བར་སློབ་དགོས་པ་བསྟན་ཡོད་པ་མ་ཟད།རང་རྒྱུད་ལ་ཚད་མེད་བཞི་ཡི་གོ་ཆ་བགོས་ཏེ་ཀུན་ལ་སྙིང་རྗེ་བའི་སེམས་སྐྱེས་པ་དང་རང་གི་ལུས་ངག་ཡིད་གསུམ་ཞི་དུལ་བྱེད་དགོས་པ་བཅས་ཀྱི་བསླབ་བྱ་ནན་ཏུར་གནང་འདུག་སྟེ་དཔེར་ན།མཁས་ཤིང་ཡོན་ཏན་ལྡན་པའི་བོད་ཀྱི་དགེ་བཤེས་རྣམས།།སློབ་དཔོན་མཁས་གྲུབ་ལྡན་པའི་བླ་མ་ལ།།འདྲི་ཀློག་ཉན་དང་བསམ་བརྗོད་ལེགས་པར་གྱིས།།སྡེ་སྣོད་གསུམ་དང་གསང་སྔགས་ཕྱི་ནང་སྟེ།།ཐེག་པའི་ཆོས་རྣམས་ཀུན་ལ་མཁས་པར་སློབས།།ཤེས་བྱ་རྣམས་ཀྱི་ཡུལ་ཀུན་སྦྱར་བའི་ཕྱིར།།རིག་པའི་གནས་ལྔ་དག་ལ་མཁས་པར་སློབས།།མི་གཞན་བཀུར་བའི་གནས་གྱུར་ནས།།བསོད་ནམས་འདུ་འཛི་བྱུང་བའི་ཚེ།།ང་རྒྱལ་ཁེངས་སེམས་ཕྲག་དོག་སྤོངས།།མང་མཐོང་ཆེ་བའི་ལས་མི་བྱ།།ཁ་ནས་སྨྲ་བའི་ཚིག་རྗེས་བསླབ།།ཀུན་དང་མཐུན་པའི་ཆོས་བཞིན་སྤྱོད།།ང་མཁས་གཞན་ནི་མི་མཁས་ཞེས།།ཁ་ན་མ་ཐོ་ཕྲག་དོག་སྤོངས།།སློབ་གཉེར་འདོད་པའི་གང་ཟག་ལ།།ཅི་དགའ་ཅི་མོས་ཆོས་རྣམས་སློབས།།རང་གི་བླ་མ་སློབ་དཔོན་ལ།།ལུས་ངག་ཡི་གསུམ་བཀུར་སྟི་བྱེད།།ནོར་ཟས་ལ་སོགས་ཅི་ཡོད་ཕུལ།།ཆོས་ལ་ངོམས་སྐྱེན་མ་བྱེད་པར།།མཁན་པོ་རྣམས་ལ་འདྲི་ཞིང་གཏུགས།།ཆེ་བཅོས་སྟོང་ལྡིར་མ་ཆེ་བར།།ཡོན་ཏན་ཆོས་ཀྱིས་གང་བར་གྱིས།།མཆེད་གྲོགས་རྣམས་ལ་འགྲན་སེམས་སྤོངས།།ཅུང་ཟད་ཡོད་ཏན་རྙེད་པའི་ཚེ།།ཁེངས་ཤིང་རང་འདོད་མ་ཆེ་བར།།གཙོར་ནི་ཀུན་ལ་སྙིང་རྗེ་ཟུང་།།ཚད་མེད་བཞི་ཡི་གོ་ཆ་བགོས།།རང་རྒྱུད་ཆོས་ཀྱི་མ་དུལ་ན།།གཞན་དག་འདུལ་བར་ག་ལ་ནུས།།མཁས་ནས་རང་རྒྱུད་དུལ་བར་གྱིས།།ཞེས་བྱུང་བ་ལྟར།བླང་བྱ་དང་འདོར་བྱའི་གནས་ལ་རྨོངས་མིན་ནི་ཡོན་ཏན་ཡོད་མེད་དང་།འཆད་རྩོད་རྩོམ་གྱི་བྱ་བ་ནུས་མིན་གྱིས་ཕྱེ་ཡོད་པ་སྟེ།ལྡིར་སྒྲ་གྲགས་པའི་རྔ་བོ་ཆེ་ལའང་དབྱུག་གུ་མ་བརྡུངས་ན་དེ་ཡི་ཁྱད་པར་སྟོན་མི་ནུས་བཞིན་མཁས་པ་རྣམས་ཀྱང་དུས་དང་རྣམ་པ་ཀུན་ཏུ་མཁས་པའི་བྱ་བར་མ་ཞུགས་ན།དེ་ཉིད་དགེ་བཤེས་དང་སྟོན་པ་ཡིན་པ་རྟོགས་བྱེད་ཀྱི་ཆོས་གཞན་དག་མི་མཐོང་བས་ན།གྲགས་སྐམ་གྱི་རྗེས་མི་འབྲངས་པར་རང་ཉིད་གཞན་ལས་ཡོན་ཏན་ལྡན་པ་ཞིག་ཏུ་འབད་དགོས་པ་བཅས་བསྟན།